Só lyk kanse vir reën - Maroela Media
Baie binnelanders kan nog tot Woensdag lekker reën verwag, maar dan meer as 'n week op die volgende lafenis wag. Dit blyk uit data van die Noorweegse weerdiens tot Donderdag oor 'n week.
Bloemfontein kan nog môre na lekker eendeweer uitsien, maar dan lyk kanse tot Donderdag 20 November maar skraps. Kimberley kan ook nog môre 'n bui of wat te wagte wees, maar moet dan ook tot die 20ste vir 'n katspoegie wag. Dieselfde geld Upington.
Johannesburg kan nog tot hierdie Donderdag reën verwag, met Pretoria wat Donderdag nog na 'n katspoegie kan uitsien. Pretoria kan weer Dinsdag 18 November 'n bietjie reën verwag, asook reën die Woensdag en Donderdag. Johannesburg moet ook eers tot die 19de wag vir die reënkanse om weer 'n opwagting te maak.
Rustenburg kan ook nog Donderdag bietjie reën te wagte wees, en daarna weer Vrydag en Saterdag, en volgende week weer van Dinsdag tot Donderdag.